[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.2.2008

COM(2008) 114 végleges

Javaslat

A TANÁCS RENDELETE

a Kínai Népköztársaságból és Thaiföldről származó egyes műanyag zsákok és zacskók behozatalára vonatkozó végleges dömpingellenes vám kivetéséről szóló 1425/2006/EK tanácsi rendelet módosításáról

(előterjesztő: a Bizottság)

INDOKOLÁS

A JAVASLAT HÁTTERE |

A javaslat indokai és célkitűzései Ez a javaslat a legutóbb a 2005. december 21-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletnek (a továbbiakban: alaprendelet) a Kínai Népköztársaságból (a továbbiakban: Kína) származó egyes műanyag zsákok és zacskók behozatalára történő alkalmazására vonatkozik. |

Általános összefüggések E javaslat az alaprendelet végrehajtásának összefüggésében és az abban megállapított tartalmi és eljárási követelményeknek megfelelően végzett vizsgálat eredményeként jött létre. |

A javaslat által érintett területen meglévő rendelkezések A Kínai Népköztársaságból (a továbbiakban: Kína) származó egyes műanyag zsákok és zacskók behozatalára vonatkozó, hatályos intézkedéseket az 1425/2006/EK tanácsi rendelettel vezették be. |

Összhang az Unió más szakpolitikáival és célkitűzéseivel Nem alkalmazandó. |

KONZULTÁCIÓ AZ ÉRDEKELT FELEKKEL ÉS HATÁSVIZSGÁLAT |

Konzultáció az érdekelt felekkel |

Az alaprendelet rendelkezéseinek megfelelően az eljárásban érintett érdekelt feleknek a vizsgálat során már lehetőségük nyílt arra, hogy érdekeik védelmében fellépjenek. |

Szakértői vélemények összegyűjtése és felhasználása |

Külső szakértők bevonására nem volt szükség. |

Hatásvizsgálat A javaslat az alaprendelet végrehajtásának eredményeképpen jött létre. Az alaprendelet nem ír elő általános hatásvizsgálatot, viszont tartalmazza a megvizsgálandó körülmények részletes listáját. |

A JAVASLAT JOGI ELEMEI |

A javasolt intézkedés összefoglalása 2007. március 9-én a Bizottság saját kezdeményezésére részleges időközi felülvizsgálatot indított, mely a Kínából származó egyes műanyag zsákok és zacskók egyik exportáló gyártója dömpingjének vizsgálatára korlátozódott. A vizsgálat rámutatott, hogy az érintett vállalat piacgazdasági elbánásra volt jogosult, valamint arra, hogy egyedi dömpingellenes vámot állapítsanak meg az esetében. Emiatt javasolt, hogy a Tanács fogadja el a mellékelt rendeletjavaslatot, a rendeletet pedig legkésőbb 2008. június 8-ig kell kihirdetni az Európai Unió Hivatalos Lapjában. |

Jogalap A legutóbb a 2005. december 21-i 2117/2005/EK tanácsi rendelettel módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet. |

A szubszidiaritás elve A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazandó. |

Az arányosság elve A javaslat a következő okok miatt eleget tesz az arányosság elvének: |

Az intézkedés formáját a fent említett alaprendelet írja le, és nem hagy teret a nemzeti döntéshozatalnak. |

Nem alkalmazandó utalás arra vonatkozóan, hogy a Közösséget, a nemzeti kormányokat, a regionális és helyi hatóságokat, a gazdasági élet szereplőit és a polgárokat sújtó pénzügyi és adminisztratív terhet hogyan csökkentik a lehető legkisebbre, és hogy milyen mértékben arányos e teher a javaslat célkitűzésével. |

Az eszközök megválasztása |

Javasolt eszköz: rendelet. |

Más eszközök az alábbi ok miatt nem lennének megfelelőek: Más eszközök nem lennének megfelelőek, mert az alaprendelet nem javasol alternatív lehetőségeket. |

KÖLTSÉGVETÉSI VONZAT |

A javaslat nincs hatással a Közösség költségvetésére. |

1. Javaslat

A TANÁCS RENDELETE

a Kínai Népköztársaságból és Thaiföldről származó egyes műanyag zsákok és zacskók behozatalára vonatkozó végleges dömpingellenes vám kivetéséről szóló 1425/2006/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre[1] (a továbbiakban: alaprendelet), és különösen annak 9. cikkére és 11. cikkének (3) bekezdésére,

tekintettel a Kínai Népköztársaságból és Thaiföldről származó egyes műanyag zsákok és zacskók behozatalára vonatkozó végleges dömpingellenes vám kivetéséről, valamint a Malajziából származó egyes műanyag zsákok és zacskók behozatalára vonatkozó eljárás megszüntetéséről szóló, 2006. szeptember 25-i 1425/2006/EK tanácsi rendeletre[2],

tekintettel a Bizottság tanácsadó bizottsággal folytatott konzultációt követően benyújtott javaslatára,

mivel:

2. MEGLÉVŐ INTÉZKEDÉSEK

3. Egy vizsgálatot (a továbbiakban: eredeti vizsgálat) követően a Tanács az 1425/2006/EK rendelettel végleges dömpingellenes vámot vetett ki a többek között a Kínai Népköztársaságból származó egyes műanyag zsákok és zacskók behozatalára.

4. Időközi felülvizsgálat megindítása

5. A Bizottság kezdeményezésére megindult a fent említett rendelet részleges időközi felülvizsgálata a Xinhui Alida Polythene Limited (a továbbiakban: Xinhui Alida vagy a vállalat), vagyis az érvényben lévő dömpingellenes intézkedések hatálya alá tartozó kínai exportáló gyártó esetében. A Bizottság kezdeményezésére megindult részleges időközi felülvizsgálat a vállalat által szolgáltatott prima facie bizonyítékra támaszkodott.

6. E felülvizsgálatot az alaprendelet 11. cikkének (3) bekezdése szerint indították. A Xinhui Alida által a Bizottságnak továbbított bizonyító dokumentumokban a vállalat azt állította, hogy a vállalatot érintő körülmények – melyek az intézkedések alapjául szolgáltak – megváltoztak és e változások tartósnak bizonyultak.

7. A Bizottság rendelkezésére álló információk szerint prima facie piacgazdasági feltételek érvényesültek a vállalatra, mint az a vállalat állításából is kitűnik, mely szerint a vállalat teljesítette az alaprendelet 2. cikke (7) bekezdésének c) pontjában előírt feltételeket. A vállalat ezen kívül azt is állította, hogy eladási szerkezete – mind a mennyiséget, mind a rendeltetési országokat tekintve – és termelési kapacitása is tartósan megváltozott az eredeti intézkedések bevezetésének alapjául szolgáló időszak óta. A vállalat azt is állította, és e tekintetben prima facie bizonyítékot is szolgáltatott, hogy a saját költségein és árain alapuló rendes érték, illetve a Közösségbe irányuló kivitel során alkalmazott exportárak összehasonlítása azt mutatná, hogy a dömping jóval a jelenlegi intézkedések szintje alá csökkent.

8. Ebben az összefüggésben a vállalat szerint nincs szükség arra, hogy a dömping ellensúlyozása érdekében a korábban megállapított dömpingszinten alapuló intézkedések a jelenlegi mértékben fennmaradjanak.

9. Miután a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre a részleges időközi felülvizsgálat megindításához, a Bizottság értesítést tett közzé (a továbbiakban: felülvizsgálat megindításáról szóló értesítés[3]) és a dömping vizsgálatára korlátozott vizsgálatot indított.

10. A vizsgálatban érintett felek

11. A Bizottság a felülvizsgálat megindításáról hivatalosan értesítette a Xinhui Alidát, a vele kapcsolatban álló vállalatokat és az exportáló ország képviselőit. Az érdekelt felek lehetőséget kaptak arra, hogy észrevételeiket írásban ismertessék és hogy meghallgatást kérjenek.

12. A Bizottság a kérelmezőnek és a vele kapcsolatban álló vállalatoknak kérdőíveket küldött, melyekre a válaszokat az e célra megállapított határidőn belül megkapta. A Bizottság minden olyan információt beszerzett és ellenőrzött, melyet a dömping és a piacgazdasági elbánás megállapításához szükségesnek ítélt, továbbá ellenőrző látogatásokat tett az alábbi vállalatok telephelyén:

13. Xinhui Alida Polythene Limited, Xinhui, Kína

14. Horneman Chemplas (Far East) Limited, Hongkong

15. British Polythene Industries plc, Stockton-on-Tees, Egyesült Királyság

16. Thai Plastic Bags Industries Co., Ltd, Nakonpathom, Thaiföld

17. Thai Griptech Co., Ltd, Samae-Dum, Bangkok, Thaiföld

18. Sahachit Watana Co., Ltd, Nongkaem, Bangkok, Thaiföld

19. Felülvizsgálati időszak

20. A dömpingre vonatkozó vizsgálat 2005. július 1-jétől 2006. június 30-ig tartott (a továbbiakban: felülvizsgálati időszak vagy FVI).

21. ÉRINTETT TERMÉK ÉS HASONLÓ TERMÉK

22. Érintett termék

23. A jelenlegi felülvizsgálat által érintett termék megegyezik az eredeti felülvizsgálat tárgyát képező termékkel: a Kínából származó, legalább 20 tömegszázalék polietilént tartalmazó, legfeljebb 100 mikrométer (μm) vastagságú fóliából álló műanyag zsákok és zacskók, melyeket jelenleg az ex 3923 21 00, ex 3923 29 10 és ex 3923 29 90 KN-kód alá sorolnak be (TARIC-kód: 3923 21 00 20, 3923 29 10 20 és 3923 29 90 20).

24. Hasonló termék

25. A jelenlegi felülvizsgálat rámutatott, hogy a Xinhui Alidának nem voltak értékesítései a kínai belföldi piacon, és emiatt nem is gyártott hasonló terméket.

26. PIACGAZDASÁGI ELBÁNÁS (PGE)

27. A Kínából származó behozatalra vonatkozó valamennyi dömpingellenes vizsgálat során a rendes értéket az alaprendelet 2. cikkének (1)–(6) bekezdései szerint kell meghatározni azon exportáló gyártók esetében, melyekről bebizonyosodott, hogy megfelelnek az alaprendelet 2. cikke (7) bekezdésének c) pontjában szereplő feltételeknek. Az egyszerűbb hivatkozás céljából e feltételek röviden összefoglalva a következők:

28. az üzleti döntéseket és költségeket a piaci feltételek szerint alakították ki, jelentős állami beavatkozás nélkül;

29. a számviteli nyilvántartásokat a nemzetközi számviteli standardoknak megfelelően, függetlenül ellenőrizték és alkalmazták minden célra;

30. nincsenek a korábbi, nem piacgazdasági rendszerből eredő jelentős torzulások;

31. a csődjogi és a tulajdonjogi jogszabályok jogbiztonságot és stabilitást biztosítanak;

32. a valutaátváltás piaci árfolyamon történik.

33. A Bizottság szolgálatai arra a következtetésre jutottak, hogy a Xinhui Alida bizonyítottan teljesíti az alaprendelet 2. cikke (7) bekezdésének c) pontjában szereplő öt feltételt és emiatt javasolta, hogy a vállalat részesüljön piacgazdasági elbánásban.

34. A Xinhui Alida és a közösségi gazdasági ágazat lehetőséget kapott, hogy a fenti megállapításokkal kapcsolatban észrevételt tegyen.

35. A közösségi gazdasági ágazat vitatta a piacgazdasági elbánás odaítélését a Xinhui Alidának, azt állítva, hogy a vállalatirányítás nem átlátható és hogy a vállalat megsemmisített olyan dokumentumokat, melyeknek bizonyítaniuk kellett volna a vállalat piacgazdasági elbánásra való jogosultságát.

36. A vállalat alapszabályai előírják, hogy az igazgatókat a Xinhui Alidán belüli részvényeik arányában a részvényesek nevezik ki, jelenleg azonban a két részvényes részvényei arányától függetlenül azonos számú igazgatót nevez ki. Ez azonban még nem teszi átláthatatlanná a vállalat irányítását. A kisebb részvényes a nagyobb részvényes többségi tulajdonában van, így az igazgatótanács összetétele tükrözi a Xinhui Alida tényleges tulajdonviszonyait.

37. Ezen kívül azt is állították, hogy a vállalat nem volt képes bemutatni az eredeti banki átutalási igazolásokat a következőkre vonatkozóan: az eredeti tőkebefizetés, a földhasználati jogért történő fizetés, valamint a vállalat teljes magántulajdonba kerülésekor a részesedés után az államnak fizetendő összeg. Ezt azzal magyarázták, hogy a vállalatpolitika értelmében 7 évnél tovább nem őrzik meg a dokumentumokat. A vállalat azonban ellenőrzött forrásokból bizonyítékokat tudott felmutatni ezen ügyletekre vonatkozóan és így – tekintettel az ügyletek óta eltelt időre – az eredeti banki átutalási igazolások hiánya nem volt rendkívülinek tekinthető.

38. Figyelembe vették az érveket, de mivel nem került sor olyan bizonyítékok bemutatására, melyek megváltoztatták volna a Bizottság azon döntését, hogy piacgazdasági elbánásban részesíti a vállalatot, elutasították a közösségi gazdasági ágazat érveit.

39. Konzultációra került sor a tanácsadó bizottsággal, és a közvetlenül érintett feleket ennek megfelelően tájékoztatták. A közösségi gazdasági ágazat legfőbb érvei a fentiekben már ismertetésre kerültek.

40. DÖMPING

41. Rendes érték

42. A rendes érték meghatározásánál alkalmazott módszer

43. Az alaprendelet 2. cikkének (2) bekezdésével összhangban a Bizottság először azt vizsgálta meg, hogy a hasonló terméknek az egyes exportáló gyártók által a független vevőknek történő belföldi értékesítései reprezentatívak voltak-e, vagyis hogy az ilyen értékesítések teljes volumene elérte vagy meghaladta-e a Közösségbe irányuló exportértékesítések teljes volumenének az 5 %-át. Mivel a Xinhui Alidának nem voltak belföldi értékesítései a felülvizsgálati időszak során, a vállalat rendes értékét 2. cikk (3) bekezdésének megfelelően, az alábbiakban ismertetett módon számították ki.

44. A rendes érték meghatározása

45. Belföldi értékesítések hiányában a rendes értéket az alaprendelet 2. cikke (3) bekezdésének rendelkezései alapján számították ki úgy, hogy a Xinhui Alida felülvizsgálati időszak alatt felmerült átlagos előállítási költségeihez hozzáadták egyrészt a felmerült értékesítési, általános és adminisztratív költségeket, másrészt a súlyozott átlagnyereséget.

46. A Xinhui Alida azt állította, hogy ki kell igazítani az előállítási költségeit annak érdekében, hogy figyelembe lehessen venni a szóban forgó vállalat és egyesült királyságbeli anyavállalata, a British Polythene Industries plc (a továbbiakban: BPI) – mellyel konszolidáltak az elszámolásai – értékcsökkenésre vonatkozó politikája közötti különbséget. A Xinhui Alida bizonyítékokat nyújtott be annak igazolására, hogy a BPI kiigazította eszközeinek értékcsökkenését a konszolidációs eljárás részeként, valamint azt állította, hogy Kínában törvény szabályozza az értékcsökkenési kulcsokat, megakadályozva ezáltal, hogy a vállalatok összehangolják értékcsökkenésre vonatkozó politikájukat.

47. Az állítást elutasították, részben mert a kínai törvényhozás 2001-ben változott és így megszűnt az értékcsökkenési kulcsok szabályozása, részben pedig amiatt, hogy a Xinhui Alida felülvizsgálati időszak alatti előállítási költségei az ellenőrzött számláiban megjelenő költségek voltak, nem pedig kiigazított költségek, melyek lehetővé tennék a konszolidálást az Egyesült Királyságban. Ezen kívül megvizsgálták az érintett eszközöket is és megállapították, hogy azok többségét még 10 év elteltével is használják.

48. A Xinhui Alida azt is állította, hogy ki kell igazítani a nyersanyagok költségeit annak figyelembe vétele érdekében, hogy a szállítójának, vagyis a Horneman Chemplas (Far East) Limitednek kifizetett összeg egy része valójában a Horneman Chemplas és a British Polythene Industries plc (BPI) résztulajdonában lévő Venture Hong Kong holding vállalathoz került. Ezt az állítást szintén elutasították. Először is, bár a Horneman Chemplas és a Xinhui Alida egymással kapcsolatban állnak, a Horneman Chemplas által a Xinhui Alidának felszámított árat megfelelő piaci árnak tekintették, mely tartalmazta a Horneman vételáron nyert – költségei fedezésére szolgáló – kismértékű haszonkulcsát. Ezen kívül az összeget a Horneman nem közvetlenül a Xinhui Alidának fizette vissza például mennyiségi visszatérítés vagy jóváírás formájában, hanem a Venture Hong Kongnak, mely az összeget a Xinhui Alidának tőkeinjekcióként és egyéb kifizetések formájában utalta át. Ezért ezek nem tekinthetők az eladó által a vevőnek nyújtott standard árvisszatérítéseknek.

49. Az értékesítési, általános és igazgatási költségekre, valamint a súlyozott átlagnyereségre vonatkozó adatok olyan vállalatoktól származtak, melyek kitöltötték az alábbiakban említett analóg ország vállalatainak kiküldött kérdőívet.

50. Analóg ország

51. Az analóg országból származó adatokat – tekintettel a belföldi eladások hiányára – a Xinhui Alida rendes értékének kiszámításához használták fel, az alaprendelet 2. cikke (6) bekezdése c) pontjának megfelelően. A vizsgálat megindításáról szóló értesítés úgy rendelkezett, hogy Malajzia az analóg ország, de a szóban forgó ország egyetlen vállalata sem egyezett bele, hogy együttműködjön a vizsgálat során. Három olyan thaiföldi vállalat azonban együttműködött, melyek belföldi értékesítést bonyolítottak. A súlyozott átlaggal számított értékesítési, általános és igazgatási költségeket, valamint a nyereséget az e három vállalattól származó adatok alapján számították ki, melyek hitelességét a vállalatok telephelyén ellenőrizte a Bizottság.

52. Exportár

53. Azokban az esetekben, amikor a Xinhui Alida közvetlenül közösségi független vásárlóknak exportált, az exportárakat a felülvizsgálati időszakban az érintett termékért ténylegesen fizetett vagy fizetendő árak alapján állapították meg, az alaprendelet 2. cikkének (8) bekezdésével összhangban.

54. Mindazonáltal a Xinhui Alida értékesítéseinek túlnyomó többsége vagy a vele kapcsolatban álló hongkongi vállalattal, a Horneman Chemplasszal bonyolódott a Közösségbe irányuló továbbértékesítés esetében, vagy a Xinhui Alidával kapcsolatban álló, egyesült királyságbeli vállalattal, a BPI-vel bonyolódott a Közösségen belüli végső értékesítés esetében. A Közösségbe irányuló exporteladásokat illetően az exportárat az alaprendelet 2. cikkének (9) bekezdése alapján állapították meg, vagyis a felülvizsgálati időszak során a Közösségben az első független vevő által a vele kapcsolatban álló vállalatnak ténylegesen fizetett vagy fizetendő viszonteladói árak alkalmazásával, melyeket kiigazítottak az import és a viszonteladás között felmerült összes költséggel és a nyereséggel.

55. Összehasonlítás

56. A rendes érték és az exportár összehasonlítását a gyártelepi alapon, azonos kereskedelmi szinten végezték. A méltányos összehasonlítás érdekében az alaprendelet 2. cikke (10) bekezdésének megfelelően figyelembe vették az árakat és az árak összehasonlíthatóságát bizonyítottan befolyásoló tényezők közötti különbségeket. Ennek alapján – megfelelő és indokolt esetben – kiigazították az árengedményekben, a kedvezményekben, a jutalékokban, a fuvarozási, biztosítási, kezelési, csomagolási és hitelköltségekben, valamint az importvámokban mutatkozó különbségeket.

57. Mivel a Xinhui Alidával kapcsolatban álló egyesült királyságbeli importőr feladatai egy jutalék alapján dolgozó ügynök feladataihoz hasonlítanak, az alaprendelet 2. cikke (10) bekezdésének i) pontjával összhangban a jutalék tekintetében kiigazították az exportárat. A jutalék szintjét a haszonkulcs és az ilyen funkciókkal kapcsolatos értékesítési költségek meglétére utaló közvetlen bizonyíték alapján számították ki.

58. Dömpingkülönbözet

59. Az alaprendelet 2. cikkének (11) bekezdésével összhangban árutípusonként összehasonlították a rendes érték súlyozott átlagát az érintett termék megfelelő típusa exportárának súlyozott átlagával.

60. A Xinhui Alida esetében a nettó, közösségi határparitáson számított ár százalékában kifejezett, vámfizetés előtti dömpingkülönbözet 4,3 % volt.

61. A MEGVÁLTOZOTT KÖRÜLMÉNYEK TARTÓS JELLEGE

62. Az alaprendelet 11. cikkének (3) bekezdésével összhangban megvizsgálták azt is, hogy a megváltozott körülmények indokoltan tartósnak tekinthetők-e.

63. Először is megjegyzendő, hogy a vállalat bizonyítani tudta, hogy piacgazdasági elbánásra és ezáltal egyéni dömpingkülönbözetre jogosult. A piacgazdasági elbánásra jogosító indokok tartósnak tekintendők, mivel a vállalat hosszú távú struktúrájára és üzleti modelljére vonatkoznak. Másodsorban a Bizottság információkat kért a terméktípusok és az áringadozás alakulásáról a felülvizsgálati időszak végére, azaz a 2006 júniusát követő időszakra vonatkozóan. A vállalat bizonyítékokat szolgáltatott arról, hogy a nyersanyagárak 2006 második felében emelkedtek, 2006 végére visszaestek, de még így is a szintjük felett maradtak a felülvizsgálati időszakban. Tekintettel az anyavállalat Xinhui Alida és önmaga közötti transzfer árképzési politikájára, nyilvánvaló, hogy 2006 második felében a tarnszferár stabil maradt, miközben a nyersanyagárak jelentősen emelkedtek. A BPI rámutatott arra is, hogy a viszonteladási árai stabilak maradtak 2006 második felében, így a felülvizsgálati időszakra kiszámított dömpingkülönbözet érvényben maradt a 2006. naptári év fennmaradó részében.

64. A vállalat azt állította, hogy eladási szerkezete – mind a mennyiséget, mind a rendeltetési országokat tekintve – tartósan megváltozott a 2004 áprilisától 2005 márciuság tartó vizsgálati időszak óta.

65. A vizsgálat során feltárt bizonyítékok rámutattak, hogy a vállalat magatartása – beleértve az e felülvizsgálat megindítását eredményező körülményeket – valószínűleg nem fog olyan mértékben megváltozni a közeljövőben, hogy az befolyásolná a jelenlegi felülvizsgálat megállapításait. Ezért feltételezhető, hogy a szóban forgó változások tartósnak tekinthetők és emiatt a felülvizsgálat következtetései is tartósak lesznek.

66. DÖMPINGELLENES INTÉZKEDÉSEK

67. A felülvizsgálat eredményei alapján helyénvalónak tűnik a Xinhui Alidától származó érintett termék behozatalára alkalmazandó dömpingellenes vám 4,3 %-ra való módosítása.

68. NYILVÁNOSSÁGRA HOZATAL

69. Az érdekelt feleket tájékoztatták azon alapvető tényekről és megfontolásokról, melyek alapján az 1425/2006/EK tanácsi rendelet módosítására irányuló javaslat szándéka megfogalmazódott, továbbá lehetőséget kaptak észrevételeik megtételére.

70. A vállalat vitatta a nyilvánosságra hozott megállapításokat, melyekben elutasították a vállalat által kért olyan különböző kiigazításokat, mint a kínai értékcsökkenés kiszámítása, az Egyesült Királyságban realizált árfolyamnyereség kezelése, valamint egy állítólagos nyersanyag-visszatérítés. Mivel azonban a vállalat nem nyújtott be új bizonyítékokat állításai alátámasztására, az állításokat ismételten elutasították.

71. A közösségi gazdasági ágazat további információkat kért a Thaiföldről származó adatok felhasználásával számtanilag képzett rendes érték kiszámítását illetően, azonban nem nyújtott be bizonyítékokat, melyekkel vitathatta vagy kétségbe vonhatta volna a kiszámítást vagy a használt módszert,

ELFOGADTA EZT A RENDELETET:

1. cikk

Az 1425/2006/EK rendelet 1. cikke (2) bekezdésében szereplő táblázat a következőkkel egészül ki:

Ország | Vállalat | Vámtétel (%) | Kiegészítő TARIC-kód |

Kínai Népköztársaság | Xinhui Alida Polythene Limited, Xinhui | 4,3 % | A854 |

Az 1425/2006/EK rendelet I. mellékletében szereplő vállalatok jegyzékéből a következő bejegyzést törölni kell:

XINHUI ALIDA POLYTHENE LIMITED | Xinhui |

2. cikk

Ez a rendelet az Európai Unió Hivatalos Lapjában történő kihirdetését követő napon lép hatályba.

Ez a rendelet teljes egészében kötelező, és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök[pic][pic][pic]

[1] HL L 56., 1996.3.6., 1. o. A legutóbb a 2117/2005/EK rendelettel (HL L 340., 2005.12.23., 17. o.) módosított rendelet.

[2] HL L 270., 2006.9.29., 4. o. Az 1356/2007/EK rendelettel (HL L 304., 2007.11.22., 5. o.) módosított rendelet.

[3] HL C 54., 2007.3.9., 5. o.